BESLUTNING [1] om situationen i Rwanda

[1] Vedtaget af Den Paritetiske Forsamling AVS-EU den 26. septembert 1996 i Luxembourg.

Den Paritetiske Forsamling AVS-EU,

- forsamlet i Luxembourg den 23.-26. september 1996,

A. der minder om sine tidligere beslutninger om situationen i Rwanda,

B. der henviser til de alvorlige følger af de folkemord, massakrer og forbrydelser mod menneskeheden, der blev begået i april 1994, og som var en krænkelse af de internationale konventioner,

C. der henviser til, at der ifølge rapporterne fra De Forenede Nationers og FN's Udviklingsprograms (UNDP) mission til observation af menneskerettighederne er sket en stigning i volden i Rwanda i de seneste måneder,

D. der glæder sig over de fremskridt, som den nationale enhedsregering har gennemført i de seneste to år,

E. der er bekymret over den usikkerhed, som stadig er fremherskende i visse regioner i Rwanda, som til en vis grad hindrer rwandiske flygtninges frivillige hjemvenden fra nabolandene,

F. der er bekymret over, at mange flygtninge stadig befinder i regionen omkring De Store Søer, og over at nogle ifølge forskellige rapporter modtager en militær skoling og forsynes med ulovlige våben med det formål at destabilisere Rwanda og sprede uroen i de omkringliggende lande,

G. der beklager den magt, som de tidligere væbnede styrker og militser fra Rwanda fortsat udøver i flygtningelejrene,

H. der er bekymret over de strejftog, der foretages af disse styrker og militser, som har planlagt og gennemført folkemordet i Rwanda og i øjeblikket forsøger at fjerne vidnerne, hvorved usikkerheden skærpes og menneskerettighedskrænkelserne mangedobles,

I. der er bekymret for, hvordan det skal gå de rwandiske flygtninge, der er spredt ud over regionen omkring De Store søer, og som stadig har brug for betydelig humanitær nødhjælp fra det internationale samfund og navnlig fra Den Europæiske Union,

J. glæder sig over Rwandas regerings politik til støtte for betingelsesløs tilbagevenden for alle flygtningene, og den succes der var med flygtningenes tilbagevenden fra Burundi,

K. der er forfærdet over at konstatere, at der fortsat begås folkemord, massakrer og andre kriminelle handlinger i områderne nord og syd for Kivu,

L. der er alvorligt bekymret over de umenneskelige forhold, som rwandiske fanger befinder sig i, selv uden sigtelse,

1. tilskynder Rwandas regering til at fortsætte sin politik og sine initiativer til fremme af flygtninges frivillige tilbagevenden, og anmoder regeringerne i regionen samt det internationale samfund om at støtte den i disse bestræbelser;

2. opfordrer de rwandiske myndigheder til at intensivere deres bestræbelser for yderligere at forbedre den generelle sikkerhed i Rwanda, så flygtningenes frivillige hjemvenden lettes og opmuntres;

3. opfordrer det internationale samfund og navnlig Den Europæiske Union til at yde den nødvendige nødhjælp til de rwandiske flygtninge;

4. henstiller til Den Europæiske Union og AVS-landene at tage i betragtning, at Rwanda nu er kommet ud over fasen med humanitær bistand, men at de til gengæld forstærker deres bestræbelser til fremme af genopbygningen og udviklingen i Rwanda med henblik på at lette flygtningenes tilbagevenden;

5. henstiller, at de ressourcer, der er bestemt for genopbygningen og udviklingen i Rwanda af hensyn til større effektivitet dirigeres direkte til regeringsinstitutionerne uden transitophold gennem mellemled;

6. anmoder Rwandas regering om hurtigt at gennemføre alle de nye love, der for nylig er blevet vedtaget med henblik på at retsforfølge folkemordsforbrydelserne og de øvrige forbrydelser mod menneskeheden;

7. anmoder AVS-staterne og Den Europæiske Unions medlemsstater om at samarbejde med Den Internationale Straffedomstol i Arusha og at vedtage alle de foranstaltninger og love, der er nødvendige for, at den kan arbejde effektivt;

8. opfordrer Den Europæiske Union og AVS-staterne, navnlig staterne i regionen, til at bestræbe sig på få De Forenede Nationers Internationale Undersøgelsesudvalg til at fungere bedre og lette gennemførelsen af dens henstillinger med henblik på at opfylde det mandat, som den har fået pålagt i resolution nr. 1013 af 1. september 1995;

9. anmoder det internationale samfund og regeringerne i regionen om at forhindre enhver form for væbnet genorganisation af de ansvarlige for folkemordet og massakrerne, og om at overvåge, at de kriminelle afsondres fra uskyldige flygtninge, og at gøre det lettere for sidstnævnte at vende tilbage til deres land af egen fri vilje;

10. genbekræfter nødvendigheden af under OAU's og FN's auspicier at indkalde den regionale konference om fred og stabilitet i regionen omkring De Store Søer;

11. opfordrer det internationale samfund og navnlig Den Europæiske Union til at levere den finansielle og tekniske støtte, der er nødvendig for at genopbygge retsapparatet i Rwanda og muliggøre en forbedring af forholdene i fængslerne for de indsatte;

12. glæder sig over den aktion, som navnlig de internationale organisationer og NGO'erne har gennemført for at hjælpe bortkomne børn og søge at genforene dem med deres familier, og opfordrer Den Europæiske Union til at yde støtte til disse langsigtede aktioner;

13. pålægger sine formænd at sende denne beslutning til AVS-EU-Rådet, Kommissionen, FN's og OAU's generalsekretærer, formanden for Den Internationale Straffedomstol i Arusha, samt til regeringerne i Rwanda, Burundi, Zaire, Uganda, Tanzania og Kenya.